भारत का सूपड़ा साफ हो जाएगा : मैकग्रा  
मैकग्रा को लगता है कि घरेलू टीम का तेज गेंदबाजी आक्रमण, खास युवा गेंदबाज जेम्स पैटिनसन मेहमान टीम पर ऑस्ट्रेलिया का पलड़ा भारी करते हैं।
ऑस्ट्रेलिया के पूर्व तेज गेंदबाज ग्लेन मैकग्रा ने मौजूदा टेस्ट सीरीज में ऑस्ट्रेलिया के भारत का 4-0 से सूपड़ा साफ करने की भविष्यवाणी की है, क्योंकि उन्हें लगता है कि घरेलू टीम का तेज गेंदबाजी आक्रमण, विशेषकर युवा तेज गेंदबाज जेम्स पैटिनसन मेहमान टीम पर मेजबान टीम का पलड़ा भारी करते हैं।

	स्तन कैंसर के लिए मैकग्रा फाउंडेशन के प्रचार के सिलसिले में सिडनी क्रिकेट ग्राउंड आए मैकग्रा ने कहा, ‘कल मैंने 3-0 कहा था, लेकिन मैं थोड़ा भ्रम में था, क्योंकि मैंने सोचा कि केवल तीन टेस्ट मैच खेले जाने हैं। लेकिन निश्चित तौर पर अब 4-0 होगा।’ उन्होंने कहा, ‘खिलाड़ी इस समय जिस तरह खेल रहे हैं, उससे मैं काफी प्रभावित हूं। मुझे लगता है कि एक टीम खुद को गेंदबाजी आक्रमण के इर्द-गिर्द तैयार करती है और आप इस समय टीम के गेंदबाजी आक्रमण को देखिए।’

	इस पूर्व तेज गेंदबाज ने कहा, ‘यह बाकी खिलाड़ियों का आत्मविश्वास बढ़ाता है, इसलिए मैं काफी आश्वस्त हूं, उतना आश्वस्त जितना मैं सालों से रहा हूं कि इस टीम में कुछ विशेष है और इनसे बड़ी चीज की उम्मीद की जा सकती है।’ मैकग्रा ने तेज गेंदबाज पैटिनसन की भी जमकर तारीफ की। उन्होंने कहा, ‘जेम्स जिस तरह से गेंदबाजी करता है, उससे मैं काफी प्रभावित हूं।’